Document ID: 31980L0049

31980L0049
L 018/23
JURNALUL OFÍCIAL AL UNIUNII EUROPENE
DIRECTIVA CONSILIULUI
din 20 decembrie 1979
de modificare a primei directive de stabilire a unor norme comune pentru anumite tipuri de transport rutier de mărfuri între statele membre
(80/49/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Europene, în special articolul 75 alineatul (1),
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât ar trebui să se prevadă, în cadrul primei directive a Consiliului din 23 iulie 1962 de stabilire a unor norme comune pentru anumite tipuri de transport rutier de mărfuri între statele membre (3), astfel cum a fost modificată ultima dată prin Directiva 78/175/CEE (4), scutirea de orice contingentare și autorizare a transporturilor care sunt efectuate de întreprinderi în nume propriu,
ADOPTĂ PREZENTA DIRECTIVĂ:
Articolul 1
Anexa I la prima directivă a Consiliului din 23 iulie 1962 se modifică după cum urmează:
1.
Se inserează următorul punct:
11. Transportul de mărfuri cu autovehicule, dacă următoarele condiții sunt îndeplinite:
(a)
mărfurile transportate trebuie să fie proprietatea întreprinderii sau trebuie să fi fost vândute, cumpărate, împrumutate sau închiriate, produse, extrase, prelucrate sau reparate de întreprindere;
(b)
scopul călătoriei trebuie să fie transportul mărfurilor la sau de la întreprindere sau deplasarea acestora în interiorul întreprinderii sau în exteriorul acesteia, pentru necesități proprii;
(c)
autovehiculele utilizate pentru acest transport trebuie să fie conduse de angajați ai întreprinderii;
(d)
vehiculele utilizate pentru transportul mărfurilor trebuie să fie proprietatea întreprinderii sau să fi fost cumpărate de aceasta în rate.
Prezenta dispoziție nu se aplică în cazul utilizării unui vehicul înlocuitor pe durata unei defecțiuni de scurtă durată a vehiculului utilizat în mod curent;
(e)
transportul trebuie să constituie doar o activitate secundară în ansamblul activităților de bază ale întreprinderii.”
2.
Punctele 11 și 12 devin punctul 12 și respectiv 13.
Articolul 2
Statele membre iau toate măsurile necesare pentru liberalizarea, până cel târziu la 1 iulie 1980, a tipurilor de transport prevăzute în articolul 1.
Fiecare stat membru informează Comisia, în termen de trei luni de la notificarea prezentei directive, dar în orice caz înainte de 1 iulie 1980, cu privire la măsurile luate pentru aplicarea prezentei directive.
Articolul 3
Prezenta directivă se adresează statelor membre.
Adoptată la Bruxelles, 20 decembrie 1979.

Labels: 8
15